THG รุก ‘เทเลเฮลท์แคร์’
ตั้งแต่จบเรื่องวัคซีนโมเดอร์นาไป ดูเหมือนหุ้นบริษัท ธนบุรี เฮลท์แคร์ กรุ๊ป จำกัด (มหาชน) หรือ THG ก็หายไปจากจอเรดาร์ของนักลงทุนซะงั้น..!!
ตั้งแต่จบเรื่องวัคซีนโมเดอร์นาไป ดูเหมือนหุ้นบริษัท ธนบุรี เฮลท์แคร์ กรุ๊ป จำกัด (มหาชน) หรือ THG ก็หายไปจากจอเรดาร์ของนักลงทุนซะงั้น..!!
1 ก.พ. 2566

ตั้งแต่จบเรื่องวัคซีนโมเดอร์นาไป ดูเหมือนหุ้นบริษัท ธนบุรี เฮลท์แคร์ กรุ๊ป จำกัด (มหาชน) หรือ THG ก็หายไปจากจอเรดาร์ของนักลงทุนซะงั้น..!!
โอเค…แม้ราคาหุ้นจะมาอยู่บ้างเป็นพัก ๆ แต่ก็มาแบบเรื่อย ๆ มาเรียง ๆ ไม่ได้หวือหวาเหมือนในอดีตแล้วน่ะสิ…
นั่นอาจเป็นเพราะ THG ไม่มีสตอรี่ใหม่ที่เร้าใจล่ะมั้ง..!?
ทั้ง ๆ ที่ในแง่ความเคลื่อนไหวทางธุรกิจก็มีไม่ขาดสายนะ ช่วงต้นปี 2565 เกี่ยวก้อยบริษัท โรงพยาบาลรามคำแหง จำกัด (มหาชน) หรือ RAM พร้อมควงแขนบริษัท โรงพยาบาลวิภาวดี จำกัด (มหาชน) หรือ VIBHA ไปลงทุนสร้างโรงพยาบาลธนบุรี รังสิต ซึ่งเป็นโรงพยาบาลระดับทุติยภูมิ ขนาด 250 เตียง มูลค่ารวม 2,700 ล้านบาท
ตามด้วยปลายปี 2565 เข้าไปซื้อหุ้น 55% ในบริษัท ตรังเวชกิจ จํากัด (TRPH) มูลค่า 657.60 ล้านบาท
โดย TRPH ดำเนินธุรกิจโรงพยาบาล ทีอาร์พีเอช ซึ่งเป็นโรงพยาบาลเอกชนใน จ.ตรัง ที่เปิดดำเนินการตั้งแต่ปี 2525 ปัจจุบันเป็นโรงพยาบาลระดับทุติยภูมิ ขนาด 200 เตียง ให้บริการรักษาพยาบาลโรคทั่วไปสำหรับผู้ป่วยในพื้นที่ จ.ตรัง และจังหวัดใกล้เคียง ได้แก่ นครศรีธรรมราช, กระบี่, พัทลุง, สตูล
ขณะที่ ความเคลื่อนไหวล่าสุด ประกาศจัดตั้งบริษัทลูกแห่งใหม่ภายใต้ชื่อบริษัท เทเลเฮลท์ แคร์ จำกัด ด้วยทุนจดทะเบียน 200 ล้านบาท เพื่อทำธุรกิจดูแลสุขภาพและการแพทย์ทางไกล หรือ Telemedicine โดยโครงสร้างการถือหุ้น แบ่งเป็น THG ถือหุ้น 85% และถือในนามบุคคล โดย “ฐิติพงศ์ นันทาภิวัฒน์” สัดส่วน 15%…
ที่จริงการรักษาการแพทย์ทางไกล หรือ Telemedicine ก็เป็นยูนิตหนึ่งที่หลาย ๆ โรงพยาบาลทำกันอยู่แล้ว แต่ไม่ได้ถูกหยิบมาโปรโมทมากนัก ขณะที่ปัจจุบันโรงพยาบาลต่าง ๆ มีเครือข่ายในต่างจังหวัดมากขึ้น ประกอบกับการมาของเทคโนโลยี 5G ช่วยยกระดับการรักษาแบบ Telemedicine ให้มีประสิทธิภาพมากขึ้น ทำให้หลาย ๆ โรงพยาบาลหันมาโฟกัสการให้บริการ Telemedicine มากขึ้น
ที่เห็นชัดก็กรณีบริษัท พริ้นซิเพิล แคปิตอล จำกัด (มหาชน) หรือ PRINC ไปจับไม้จับมือกับบริษัท โรงพยาบาลบำรุงราษฎร์ จำกัด (มหาชน) หรือ BH เปิดศูนย์มะเร็งพิษณุเวชฮอไรซัน โรงพยาบาลพิษณุเวช เพื่อรักษาผู้ป่วยโรคมะเร็งในพื้นที่ภาคเหนือตอนล่าง ก็นำระบบ Telemedicine มาใช้…
เรียกว่าเป็นการรักษาในคุณภาพ BH แต่จ่ายในราคา PRINC นั่นเอง..!!
กลับมาที่ THG ถ้าดูจากทุนจดทะเบียนของเทเลเฮลท์ แคร์ ที่ 200 ล้านบาท ถือเป็นจุดเริ่มต้นที่ไม่ธรรมดานะเนี่ย…
บ่งบอกว่างานนี้ THG ไม่ได้มาเล่น ๆ นะ…
แถมถ้าไปดูโปรไฟล์ “ฐิติพงศ์” ผู้ถือหุ้นอีกคนของ “เทเลเฮลท์ แคร์” ก็ไม่ธรรมดา เป็นผู้เชี่ยวชาญด้านไอที เคยนั่งรองผู้จัดการทั่วไป สายงานเทคโนโลยีสารสนเทศ บรรษัทประกันสินเชื่ออุตสาหกรรมขนาดย่อม (บสย.) มาก่อน ขณะที่ปัจจุบันนั่ง CEO บริษัท เมดิคอล อินเทลลิเจนซ์ จำกัด ซึ่งเมื่อปลายปีที่แล้วเพิ่งไปจับมือไปรษณีย์ไทย ร่วมทำโครงการระบบควบคุมการขนส่งและติดตามยาแบบสำเร็จรูป สอดรับกับแนวโน้มการรักษาผู้ป่วยทางไกล
ดังนั้น ด้วยชื่อชั้นของ “ฐิติพงศ์” น่าจะช่วยต่อยอดได้เยอะเลย
เอาเป็นว่า การรุกสู่ Telemedicine ของ THG ครั้งนี้ จะประสบความสำเร็จมากน้อยแค่ไหน..? อันนี้ไม่รู้
ที่พอจะรู้ สตอรี่นี้ยังไม่สามารถปลุกใจนักลงทุนได้ สะท้อนได้จากราคาหุ้นที่ไม่หือไม่อือเอาซะเลย…
สงสัยหุ้น THG จะตายซาก อุ๊ย..ตายด้านไปแล้ว…อันนี้ก็ไม่รู้สินะ..!!
…อิ อิ อิ…